Heksejag ná ‘selfmoord’Argieffoto ŉ Bejaarde Oos-Randse vrou en haar familie moes Woensdag van ŉ woedende groep inwoners gered word oor ŉ skynbare misverstand. Clifford Shongwe, woordvoerder van die Ekurhuleni-metropolisie, het Donderdag gesê sowat 100 mense van die Etwatwa-gemeenskap, oos van Benoni, het omstreeks 16:30 na die vrou se huis opgeruk en gedreig om dit af te brand. “Die gemeenskap beweer die vrou beoefen heksery. Hulle het haar daarvan beskuldig dat sy haar dogter vermoor het,” het Shongwe gesê. Die polisie en metropolisiebeamptes is ontbied om te probeer om die situasie te ontlont. “Daar is toe vasgestel dat die vrou se dogter glo vroeër selfmoord gepleeg het. Sy word Saterdag begrawe.” Die familielede is na verskillende plekke geneem vir hul veiligheid. Die oorledene se tweejarige dogtertjie is in haar pa se sorg geplaas. Kalmte is intussen herstel en die gemeenskap het vreedsaam uit mekaar gegaan. ŉ Geestelike leier gee berading aan die familie.